Zimbabwiërs vas oor R2 m. se heroïenHeroïen waarop beslag gelê is. Foto: Verskaf Drie Zimbabwiërs is Dinsdagaand by die Beitbrug-grenspos in Limpopo hegtenis geneem nadat hulle glo probeer het om ŉ groot hoeveelheid heroïen in die Suid-Afrika in te smokkel. Brig. Motlafela Mojapelo, polisiewoordvoerder, het gesê die verdagtes het met ŉ maatskappy se vragmotor in die land in probeer inkom. “Polisiebeamptes en beamptes van die Suid-Afrikaanse Inkomstediens was besig met hul roetinepligte toe die vragmotor deursoek is. Die dwelms is onder die bedkompartement van die vragmotor gevind en is positief vir heroïen getoets,” het Mojapelo gesê. Die polisie het beslag gelê op 10,25 kg se heroïen met ŉ geskatte straatwaarde van net meer as R2 miljoen. Die verdagtes, onderskeidelik 32, 36 en 41 jaar oud, moet binnekort in die Musina-landdroshof verskyn op aanklagte wat verband hou met die besit en handel van dwelms.